पाएं अपने शहर की ताज़ा ख़बरें और फ्री ई-पेपरडाउनलोड करें
बटाला. शुक्रवार को समाधि रोड पर लड़की से छेड़छाड़ की शिकायत पर दो पीसीआर कर्मचारियों द्वारा एक युवक की पिटाई करने के मामले में शनिवार को नाटकीय मोड़ आ गया। छेड़छाड़ की शिकायत करने वाली वही लड़की उन्हीं पीसीआर कर्मचारियों के साथ एक होटल के कमरे में संदेहजनक हालात में पकड़ी गई। स्थिति तब तनावपूर्ण हो गई जब लड़की के पिता ने कवरेज कर रहे मीडिया कर्मियों पर तेजधार हथियार से हमला कर दिया। जिससे काफी देर तक वहां हंगामा होता रहा। इस घटनाक्रम के बारे में सूचना मिलने पर एसएसपी ने कार्रवाई करते हुए दोनों पुलिस कर्मचारियों को सस्पेंड करके मामले की जांच डीएसपी सिटी को सौंप दी।
शनिवार दोपहर करीब पौने तीन बजे लक्कड़ मंडी स्थित पारस होटल में वर्दीधारी पुलिस वालों के साथ जा रही लड़की को देख कर लोगों ने मीडिया और शिव हिंदोस्तान को सूचना दी। जिसके बाद शिवसेना हिंदोस्तान के पंजाब उपप्रधान नरेश फौजी व शिव सैनिक और मीडिया कर्मी पहुंच गए।
पीसीआर वालों ने लड़की को बहन बताया
पकड़े जाने पर पीसीआर कर्मचारी लड़की को अपनी बहन बताने लगे लेकिन होटल के बंद कमरे में भाई-बहन क्या कर रहे थे, इसका कोई जवाब उनके पास नहीं था। इसी दौरान उक्त लड़की ने फोन करके अपने पिता अमरजीत सिंह वासी जीवन नंगल को बुला लिया। जिसने आते ही कवरेज कर रहे मीडिया कर्मचारियों पर दातर से हमला कर दिया, जिस पर मीडिया कर्मियों ने भाग कर अपनी जान बचाई। अमरजीत सिंह ने वहां पर मौजूद शिव सैनिकों पर भी वार किए और उसके हमले में जिला प्रधान विजय शर्मा के हाथ पर चोट आई। शिव सैनिकों ने उसे काबू करके दातर छीन लिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn